钦定古今图书集成/明伦汇编/官常典/第616卷 > 戴浩
## 钦定古今图书集成/明伦汇编/官常典/第616卷 > 戴浩

按《明外史循吏传》：“浩字彦广，鄞县人。永乐十七年举
于乡。宣德时，授东昌府通判，有清操，常督河渠，有巨
商覆舟死，遗赀数百镒，为棺敛之，召亲属返其赀。濬
临清闸，获宝器，贮之官库。他日中使至，言为己物，即验而还之。正统八年，三考报最，用荐擢雷州知府。仁
恕清勤，事无过举。新学校，增弟子员，扶善锄奸，筑海”
堤，浚河道，绩用大兴。尝遇旱，仰祝曰：“愿减十年之算，
祈三日之霖雨。”果降厅事，产芝三茎。以外艰归，服阕，
起永州。再丁内艰，起巩昌。为政恺悌，军民以和。适有
边警，浩安内御外，一郡赖之。岁大侵，擅发边储三万
七千石赈贷，为上官所劾。浩拜疏请罪曰：“愿以臣一
人之命，易千万人之命。”景帝原之，而令民速偿。上官
趣之急，浩曰：“疮痍未复而趣之，不如无赈，请约三岁
逓偿之。”明年复旱，祷之三日即雨。关山孔道，寇时劫
掠商旅，浩设方略歼之，道路无虞。浩初在东昌，民歌
曰：“戴别驾公，实惠吾侬。廉慎忘躬，克致年丰。”及是关
山歼寇。巩昌人又歌曰：“君侯守边，惠政无前。我行我
道，荡荡便便。”其为民欣戴如此。年近七十，拜疏请老。
已启行，民诣阙乞留，有诏许之。还至潼关，会英宗复
辟，仍令致仕。卒，年九十三。